kaerle etc. doen te wetene allen jegewoirdich ende toecomende
dat wy ontfaen hebben die oitmoedige supplicatie van hendrick
vander valcke scamel gehuwet man oudt xxvii jaeren ofte
dairomtrent inhoudende hoe dat hy suppliant inde maent van octobri
in dit jaer xvc xliii gegaen is ten ommegange binnen onsen stadt
van loevenen gheen quaet bemoedende aldair hy sach staen op de groote
merct twee oft drie gesellen spelen op een queerbeit dair onder
andere was sebastiaen de nagelmakere van loevenen de welcke
groote questie hadde jegens den meester vanden voirn. queerspele zo
dat zy onderlinge vochten dit siende de suppliant hadde gheerne
ten besten gesproken maer siende dat zyn tusschen spreker
niet helpen en mochte ende mits dat hy sach dat de speeldere
den selven sebastiaen oepenbaer ongelyck dede seyde slaen
ofte steect dien cortten gesell$ metten queerberde ofte gelyck
woirdden in substancie ende naer dien heeft den selven
queerspeeldere den voirn. sebastiaen de nagelmakere twee
steken gegeven dairaff hy gevaren es van levende lyve ter doot
welcke den suppliant hertelyck leet es ende al iest dat hy
suppliant anders nyet daertoe gedaen en heeft dan zo voirs. es
nochtans hy heeft hem mede vluchtich gemaict ende vreest
datmen hem oick ter causen van dien soude moeghen toespreken
ofte molesteren hy en soude nyet vryelyck durven weeder keeren
binnen onsen lande van brabant ten waere dat hem tvoirs. ongeval
alzo verre alst hem aengaet by ons vergeven waere ons dairomme
oidtmoedelyck biddende soe eest dat wy de saken voirscreven
overgemerct ende hierop gehadt tadvys van onsen beminden den
burchmeesteren scepenen ende raedt onser voirs. stadt van loevenen den
voirn. suppliant geneycht wesende tzynder supplicatie ende begeerte
hebben inden gevalle als boven geremitteert quytgescolden ende vergeven
remitteren scelden quyte ende vergeven uuyt onse sunderlinge gracie
by desen tfeyt ende dootslach boven verclaert mitsgaders oick
alle penen ende amende corporelle ende criminelle dair inne
hy hem overmits ende uuyt saken van tgene des voirs. es tegens
ons onse hoocheyt ende justicie eenichssins mach hebben ontgaen
ende hebben hem dien aengaende gerestitueert ende gestelt restitueren
ende stellen by desen tot zyn goede fame ende name in onsen
voirs. lande ende hertoegdomme van brabant ende allen anderen
onsen landen ende heerlicheden ende tot zynen ongeconfisqueerden
goeden in dyen hy eenige heeft gelyck als hy was voer den voirs.
dootslach imponerende hierop een eeuwich zwygen ende silencie
onsen procureur generael ende allen anderen onsen rechteren justicieren
ende officieren ons voirs. lants van brabant wie zy syn satisfactie
nochtans eerst ende alvoeren gedaen der partien geinterresseert
zoe verre die noch nyet gedaen en waeren civilyck behoudelyck
nochtans dat de voirn. suppliant gehouden sal syn tselve feyt
tegens ons te beteren civilyck naer die gelegentheyt der mesdaet
faculteyt van zynen goeden ende onsen ordonancie dairop gemaict ende
oick te betalen die redelycke costen van justicien indien
eenige dairomme geen ende naegevolgt ter taxacien ende
arbiterscepe van onsen lieven ende getrouwen den cancellier ende luden
van onsen rade in brabant die wy dairtoe committeren ontbieden
dairomme ende bevelen den selven van onsen rade in brabant
dat voer hen geroepen die gene die dairomme behoiren
sullen geroepen te syne zy procederen wel ende deuchdelyck
totter verificatie ende interinemente van desen iegewoirdigen
brieve welck interinement de selve suppliant schuldig sal
syn te versuecken in onsen voirs. rade binnen eenen halfven
jaere naestcomende op de peyne te verbeuren deffect van desen
ende dat gedaen ende de voirs. amende civilyck
ende costen van justiecien getaxeert ende betaelt synde
alst behoirt van welcker amende onsen ontfangher
vanden exploicten van onsen voirs. rade of andere
onse officier dient behoiren sal gehouden wert ontfanck
te maken rekeninge bewys ende reliqua te doene
tot onsen proffyte metten anderen penningen van synen ontfange
zy onse drossaet van brabant meyer van loevenen amptman van
bruessel scoutteten van antwerpen ende van tshertogenbossche
ende alle andere onse ende onser vassallen of smaelre
heeren rechteren justicieren ende officieren ons voirs. lants
van brabant ende van overmaze hoedanige die syn oft wesen
mogen tegenwoirdiche ende toecomende ende aengaen mach den
voirs. suppliant van deser onser iegenwoirdiger gratien
remissien ende quytscheldingen inder manieren voirscreven peyselyck
volcomelyck ende tot eeuwigen dagen doen ende laten genyeten
# sy hier af verantwort
byden ontfang vanden exploicten
ende gebruycken sonder hem te doen noch te laten
geschien nu noch in toecomende tyde in lyve noch in goeden
eenich hinder letsel oft moeyenisse ter contrarien maer indien
zyn lyff of eenige van zyn ongeconfisqueerde goeden waeren
daeromme gevangen becommert oft gearresteert dat zy
die terstont stellen oft doen stellen tot vulcommen slakinge
ende delivrancie want ons alsoe gelieft ende ten eynde dat
dit goet vast ende gestadich blyve tot eeuwigen dagen
soe hebben wy onsen zegel hieraen doen hangen behoudelyck
in anderen zaken ons recht ende eenyegelyck tzyne in allen
gegeven in onser stadt van bruessele inde maent van
april int jaer ons heeren duysent vyffhondert ende dryenveertich
voer paesschen van onsen keyserrycke txxve ende van onsen
rycke van castillien ende anderen txxixe aldus gescreven
opte plycke byden keyser in zynen rade ende
onderteekent de zoete visa recepta
gecollacioneert ende bevonden accorderende
met zynen originale by my
jacuwez